Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta /* COM/2012/0277 final - 2012/0143 (COD) */





SELETUSKIRI 1. ETTEPANEKU TAUST Nõukogu määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta)[1] artikli 17 lõike 2 esimeses lõigus on sätestatud liikmesriikide 12 meremiili vööndi (territoriaalveed) suhtes erand sama määruse artikli 17 lõikes 1 sätestatud üldisest eeskirjast liidu kalalaevade võrdse juurdepääsu kohta liidu vetele ja kalavarudele, ning kõnealuse erandi kohaselt võivad liikmesriigid lubada kõnealusesse vööndisse siseneda üksnes teatavatel laevadel. Kõnealuse erandi põhjal liikmesriikide kehtestatud juurdepääsupiirangud on vähendanud kalastussurvet bioloogiliselt kõige tundlikemal aladel ja aidanud suurendada väikesemahulise rannapüügiga tegelejate majanduslikku stabiilsust. Erand kehtib 1. jaanuarist 2003 kuni 31. detsembrini 2012. Uue ühist kalanduspoliitikat käsitleva määruse ettepaneku[2] artikli 6 lõikega 2 on ette nähtud 12 meremiili alale juurdepääsu korra kehtivuse pikendamine. Juhul kui ühise kalanduspoliitika reformi ei viida lõpule 2012. aasta lõpuks, on vaja pikendada 12 meremiili alale juurdepääsu korra kehtivust seniks, kuni jõustub Euroopa Parlamendi ja nõukogu uus määrus ühise kalanduspoliitika kohta, et tagada võimalus püügitegevuse katkematuks jätkumiseks pärast 1. jaanuari 2013. Komisjon esitas Euroopa Parlamendile ja nõukogule määruse (EÜ) nr 2371/2002 artikli 17 lõike 2 teise lõigu kohase aruande, milles käsitleti kalavarudele juurdepääsu korda liikmesriikide 12 meremiili vööndis[3]. Aruandes on märgitud, et juurdepääsukord on väga stabiilne ning toiminud rahuldavalt 2002. aastast saadik. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Käesolevas ettepanekus käsitletakse määruse (EÜ) nr 2371/2002 artikli 17 lõikes 2 sätestatud praeguse juurdepääsukorra kehtivuse pikendamist. Juurdepääsukorra pikendamine kuni 31. detsembrini 2022 on lisatud Euroopa Parlamendi ja nõukogu uue määruse (ühise kalanduspoliitika kohta) ettepaneku artikli 6 lõikesse 2 ning seda on käsitletud mõjuhinnangus SEK(2011) 891. Huvitatud isikutega ei olnud vaja konsulteerida ning mõju ei olnud vaja uuesti hinnata. 3. ETTEPANEKU ÕIGUSLIK KÜLG · Kavandatud meetmete kokkuvõte Peamine eesmärk on vältida määruse (EÜ) nr 2371/2002 artikli 17 lõikes 2 sätestatud erijuurdepääsukorra katkemist, juhul kui Euroopa Parlamendi ja nõukogu ühist kalanduspoliitikat käsitleva määruse ettepanekut ei võeta vastu ja see ei jõustu 31. detsembriks 2012. · Õiguslik alus Euroopa Liidu toimimise lepingu artikli 43 lõige 2. · Subsidiaarsuse põhimõte Ettepanek tehakse liidu ainupädevusse kuuluvas valdkonnas. · Proportsionaalsuse põhimõte Ettepanek hõlmab määruses (EÜ) nr 2371/2002 juba olemasoleva meetme kehtivuse ajalist pikendamist, seega ei seata proportsionaalsuse põhimõtet kahtluse alla. · Vahendi valik Kavandatud vahend: Euroopa Parlamendi ja nõukogu määrus. Muud meetmed ei oleks asjakohased järgmisel põhjusel: määrust peab muutma määrusega. 4. MÕJU EELARVELE Käesoleva meetmega ei kaasne täiendavaid liidu kulusid. 2012/0143 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut ja eriti selle artikli 43 lõiget 2, võttes arvesse Euroopa Komisjoni ettepanekut, pärast õigusakti eelnõu esitamist riikide parlamentidele, võttes arvesse Euroopa Majandus- ja Sotsiaalkomitee arvamust[4], toimides seadusandliku tavamenetluse kohaselt ning arvestades järgmist: (1) Liidu kalalaevadel on võrdne juurdepääs liidu vetele ja varudele, mille suhtes kohaldatakse ühise kalanduspoliitika eeskirju. (2) Nõukogu 20. detsembri 2002. aasta määruses (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta)[5] on sätestatud erand võrdset juurdepääsu käsitlevatest eeskirjadest, mille kohaselt võivad liikmesriigid lähtejoonest kuni 12 meremiili kaugusele ulatuvates vetes lubada kala püüda üksnes teatavatel laevadel. (3) Komisjon esitas Euroopa Parlamendile ja nõukogule 13. juulil 2011 nõukogu määruse (EÜ) nr 2371/2002 kohase aruande 12 meremiili vööndis kalavarudele juurdepääsu korra kohta[6] ning selles järeldati, et juurdepääsukord on väga stabiilne ning toiminud rahuldavalt 2002. aastast saadik. (4) Kehtivad eeskirjad, millega piiratakse juurdepääsu kalavarudele kõnealuses vööndis, on soodustanud kalavarude kaitset, piirates püügikoormust liidu kõige tundlikumates vetes. Need eeskirjad on alles hoidnud ka traditsioonilised püügitegevused, mis on tähtsad teatavate rannikukogukondade sotsiaalseks ja majanduslikuks arenguks. (5) Erand jõustus 1. jaanuaril 2003 ja selle kehtivuse lõppkuupäevaks on ette nähtud 31. detsember 2012. Selle kehtivusaega tuleks pikendada kuni Euroopa Parlamendi ja nõukogu uue ühist kalanduspoliitikat käsitleva määruse[7] vastuvõtmiseni. (6) Määrust (EÜ) nr 2371/2002 tuleks seepärast vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 2371/2002 artikli 17 lõike 2 esimene lõik asendatakse järgmisega: „2. Liikmesriigid võivad oma suveräänsete õiguste või jurisdiktsiooni alla kuuluvates, lähtejoonest kuni 12 meremiili kaugusele ulatuvates vetes alates 1. jaanuarist 2013 kuni 31. detsembrini 2014 lubada kala püüda üksnes kalalaevadel, mis tavapäraselt püüavad kala kõnealustele vetele lähedase ranniku sadamatest lähtudes, ilma et see piiraks kokkuleppeid, mis on sõlmitud muude liikmesriikide lipu all sõitvate liidu kalalaevade vahel olemasolevate naabersuhete raames, ning I lisas esitatud korda, millega kehtestatakse igale liikmesriigile geograafilised vööndid muude liikmesriikide rannikuvetes, kus püügitegevus toimub, ning määratakse liigid, mida nimetatud tegevus hõlmab.” Artikkel 2 Käesolev määrus jõustub seitsmendal päeval pärast selle avaldamist Euroopa Liidu Teatajas. Käesolevat määrust kohaldatakse alates 1. jaanuarist 2013. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] EÜT L 358, 31.12.2002, lk 59. [2] KOM(2011) 425. [3] KOM(2011) 418. [4] ELT C […], […], lk […]. [5] EÜT L 358, 31.12.2002, lk 59. [6] KOM(2011) 418. [7] KOM(2011) 425.